ET Euroopa Liidu Teataja C 316/1

EUROOPA LIIDU RELVAEKSPORDI TOIMIMISJUHENDI RAKENDUSSÄTTE 8 KOHANE KUUES AASTAARUANNE

(2004/C 316/01)

SISSEJUHATUS

Euroopa Liidu relvaekspordi toimimisjuhend võeti vastu 8. juunil 1998. Toimimisjuhendis nähakse ette tavarelvastuse ekspordi 8 kriteeriumi ning keeldumistest teatamise kord, mille kohaselt liikmesriigid peavad üksteisega konsulteerima võimalike erandite tegemise osas. Toimimisjuhend on selle vastuvõtmisest alates oluliselt kaasa aidanud relvaekspordi kontrolli käsitlevate riiklike poliitikate ühtlustamisele.

Toimimisjuhendi kuuendal kasutusaastal on juhendi rakendamisel taas tehtud märkimisväärseid edusamme. Mitmed olulised uued arengud on aidanud kaasa juhendi rakendamise edasisele tugevdamisele ja laiendamisele. Need arengud kinnitavad veel kord, et juhend on kõige ulatuslikum rahvusvaheline relvaekspordi kontrollikord. Kõige olulisem nende arengute hulgas selles mõttes on kümne uue liikmesriigi ühinemine Euroopa Liiduga 1. mail 2004. Samuti tuleks tähele panna, et lisaks uutele liikmesriikidele teatasid varsti pärast juhendi vastuvõtmist 1998. aastal Bulgaaria, Rumeenia, Island ja Norra, et nad jagavad selle eesmärke ning järgivad juhendis sisalduvaid kriteeriume ja põhimõtteid, millest nad juhinduvad oma riikliku ekspordipoliitika kujundamisel. Seejärel teatasid Kanada ja Horvaatia, et ka nemad juhinduvad toimimisjuhendist.

Läbipaistvuse huvides juhitakse tähelepanu kasutusjuhendile — toimimisjuhendi rakendussätete rakendamise kokkulepitud suuniseid kokkuvõttev oluline abivahend, mis on avaldatud ja mida ajakohastatakse regulaarselt. Kasutusjuhend on eelkõige mõeldud kasutamiseks ekspordilube väljastavatele ametnikele ja on kättesaadav nõukogu kodulehel http://ue.eu.int (> Välispoliitika > Julgeolekuga seotud ekspordikontroll > The EU code of conduct on arms exports). Kasutusjuhend annab üksikasjaliku ülevaate toimimisjuhendist ning selle rakendamisest liikmesriikides.

I. JUHENDI KUUENDA RAKENDUSAASTA LÄBIVAATAMINE

1. Liidu laienemine

Kümne uue liikmesriigi 1. mail 2004 Euroopa Liiduga ühinemise tulemusel muutusid toimimisjuhendi kriteeriumid ja menetlused, eelkõige teatamis- ja konsultatsioonimehhanism, nende riikide suhtes täies ulatuses kohaldatavateks. Sellest tulenevalt võib keeldumistest teatamiste ja konsultatsioonide suur arv viimase kuue aasta jooksul veelgi suureneda ning liikmesriikide vaheline dialoog juhendi tõlgendamise osas kahtlemata intensiivistub. See aitab kaasa 25 liikmesriigis kohaldatavate relvaekspordi poliitikate ja menetluste edasisele lähenemisele. Uued liikmesriigid, kellel see võimalikuks osutus, esitasid andmed oma 2003. aasta relvamüügi kohta, nagu selgub käesolevale aruandele lisatud tabelitest.

2. Toimimisjuhendi läbivaatamine

Oluline areng toimimisjuhendi osas 2004. aastal oli selle läbivaatamine — esimene alates juhendi rakendamise algusest 1998. aastal. Läbivaatamisega seotud arutelu toimus mitte ainult liikmesriikide vahel, vaid ka kohtumiste käigus huvitatud kolmandate osapooltega, eelkõige rahvusvaheliste valitsusväliste organisatsioonidega. Iirimaa ja Madalmaade eesistumiste ajal toimus juhendi läbivaatamise teemal mitmeid konstruktiivseid koosolekuid, milles osalesid nii liikmesriigid kui ka valitsusvälised organisatsioonid. Nende arutelude tulemuseks on tõenäoliselt oluliselt ajakohastatud ja täiendatud toimimisjuhend. Juhendisse lisatakse tõenäoliselt mitmeid uusi elemente, süvendades ja laiendades seega juhendi kohaldamisala.

3. Kasutusjuhend

Kasutusjuhend, mille esimene versioon võeti vastu 2003. aastal ja mis on kättesaadav nõukogu kodulehel http://ue.eu.int (> Poliitikad > Välispoliitika > Julgeolekuga seotud ekspordikontroll), jõustus täies ulatuses 1. jaanuaril 2004. Kasutusjuhendis nähakse ette kord keeldumistest teatamiste ja konsultatsioonisüsteemi parandamiseks ning liikmesriikide sellega seotud kohustuste selgitamiseks. Peatselt avaldatava kasutusjuhendi muudetud versioon sisaldab peatükke litsentsimistavade, ELi aastaruandele teabe esitamise teatavate kriteeriumide ja nõuete tõlgendamise heade tavade kohta.

4. Kriteeriumide tõlgendamise head tavad

Liikmesriigid arutavad praegu kasutamisjuhendisse kandmise eesmärgil toimimisjuhendi 8. kriteeriumi tõlgendamise häid tavasid.

5. Relvaembargo tühistamisega seotud ajutised meetmed

Liikmesriigid arutavad rida ajutisi meetmeid, mida võib kohaldada riikidele, mille suhtes EL on otsustanud kehtiva relvaembargo tühistada. See niinimetatud toolbox täiendaks kasutusjuhendit.

6. Mõjuala

Liikmesriigid on jõudnud kokkuleppele mehhanismi osas, mis aitab parandada liikmesriikide nende tegevuste kooskõlastamist, mille eesmärgiks on juhendi põhimõtete ja kriteeriumide propageerimine kolmandates riikides. Eesistujariik ja mitmed liikmesriigid on organiseerinud naaber- ja kandidaatriikidega vastavasisulisi ühiseid seminare.

Euroopa Liidu ühise välis- ja julgeolekupoliitika poliitilise dialoogi raames on eesistujakolmik korraldanud kohtumisi Ameerika Ühendriikide, Kanada, Vene Föderatsiooni ja Ukrainaga. Nende riikidega on peetud viljakaid arutelusid relvaekspordi kontrolli teemadel üldiselt ja konkreetsemalt toimimisjuhendi teemal.

7. Dialoog Euroopa Parlamendiga

1. septembril 2004 korraldas eesistujariik Madalmaad Euroopa Parlamendi julgeoleku- ja kaitseküsimuste allkomitee kutsel arvamuste vahetamise allkomitee liikmetega Euroopa Liidu relvaekspordi toimimisjuhendi viienda aastaaruande ning sellega seotud relvaekspordi küsimuste teemadel. Tavarelvastuse ekspordi töörühm (COARM) on nõustunud kutsuma eespool nimetatud aruande kohta Euroopa Parlamendi välisasjade komitees ettekande teinud isiku mitteametlikule arutelule.

II. VIIENDAS AASTAARUANDES MÄÄRATLETUD ESMATÄHTSATE MEETMETE RAKENDAMIST KÄSITLEV OLUKORD

1. Riiklike aruannete ühtlustamine

Kuigi riiklikes aruannetes esineb endiselt erinevusi, on aruannete koostamise kooskõlastamise edendamiseks ja täielikult võrreldavate statistiliste andmete kogumiseks võetud erinevaid meetmeid. Liikmesriigid on nõustunud lisama ELi aastaruandele omapoolse teabe esitamisel viited sõjavarustuse nimekirja numbritele (olemasolu korral). Lisaks sellele saavutati üksmeel riiklike andmete esitamise osas väljastatud litsentside väärtuse kohta. Kuna mõned riigid ei ole praegu võimelised esitama lisaandmeid tegeliku ekspordi kohta, siis jõuti kokkuleppele, et kõnealused arvandmed esitatakse nende riikide poolt, kes seda teha saavad.

2. Relvavahendus

2003. aasta juunis, pärast COARMi lõplikku heakskiitu, võttis nõukogu vastu ühise seisukoha relvavahenduse kontrolli kohta. Nimetatud ühine kohustus on mõningate neljanda aastaaruande lisas esitatud kokkulepitud meetmete ametlik kinnitus. Ühine seisukoht sisaldab ka mõningaid kriteeriume ja määratlusi, mille liikmesriigid peavad kandma oma riiklikesse relvavahendust käsitlevatesse õigusaktidesse.

Töörühm leppis kokku, et ühist seisukohta tuleks rakendada toimimisjuhendis sätestatud mehhanismi kasutades. See sätestatakse tõenäoliselt selgesõnaliselt muudetud toimimisjuhendi asjakohases rakenduslõikes. Kuna aga kõikides liikmesriikides ei ole veel vastu võetud relvavahendust käsitlevat seadusandlust, siis on teatamiste ja konsultatsioonisüsteem kohustuslik ainult nende liikmesriikide suhtes, kus on olemas vajalikud õigusaktid.

3. Tarkvara ja tehnoloogia elektrooniline edastamine

Toimimisjuhendi läbivaatamise raames jõutakse tõenäoliselt kokkuleppele juhendi vastavale rakendussättele uue sätte lisamise osas, mis sätestab, et ekspordilitsentside taotlused sisaldavad taotlusi tarkvara ja tehnoloogia immateriaalse edastamise kohta selliste vahendite kaudu nagu elektroonilised andmekandjad, faks või telefon.

4. Toimisjuhendi põhimõtete ja kriteeriumide propageerimine kolmandates riikides ja rahvusvahelistes organisatsioonides

Toimimisjuhendit, selle eesmärke ja menetlusi tutvustatakse ja propageeritakse pidevalt kolmandate riikide ja rahvusvaheliste organisatsioonidega peetava poliitilise dialoogi raames.

Sellega seoses nõustus COARM põhimõtteliselt jagama üldist teavet keeldumiste kohta, mitte täpsustades, milline liikmesriik keeldumised esitas, valitud kolmandate riikidega, kelle ekspordikontrolli käsitlevad õigusaktid ja poliitikad vastavad liikmesriikide poolt kehtestatud kõrgetele nõuetele. Iga sellekohane otsus võetakse vastu iga juhtumi korral eraldi pärast seda, kui eesistujariik või nõukogu peasekretariaat on konsulteerinud kõnealuse liikmesriigiga üksikasjade osas, mida võib kooskõlas siseriikliku õigusega esitada. Norra on esimene riik, kellega selline kokkulepe sõlmiti. Eespool nimetatud keeldumiste vahetamine ELi ja Norra vahel leiab aset 18. novembril 2004.

5. Praktiline ja tehniline abi kandidaatriikidele

Käesoleva aruande 1. peatükis esitatu kohaselt on liikmesriigid jõudnud kokkuleppele mehhanismi osas, mis aitab parandada liikmesriikide nende tegevuste kooskõlastamist, mille eesmärgiks on juhendi põhimõtete ja kriteeriumide propageerimine kandidaatriikides ja muudes kolmandates riikides. Nimetatud mehhanism sisaldab muu hulgas andmebaasi teabega selliste riikidega võetud riiklike meetmete kohta. Mehhanism aitab liikmesriikidel paremini planeerida oma jõupingutusi selles valdkonnas ja neid tähtsusjärjekorda seada ning ühismeetmeid edendada.

6. Kasutusjuhendi rakendamine täies ulatuses

Käesoleva aruande 1. peatükis esitatu kohaselt jõustus kasutusjuhend, mille esimene versioon võeti vastu 2003. aastal, täies ulatuses 1. jaanuaril 2004. Kasutusjuhendis nähakse ette kord keeldumistest teatamiste ja konsultatsioonisüsteemi parandamiseks ning liikmesriikide sellega seotud kohustuste selgitamiseks. Alates eespool nimetatud kuupäevast on riiklikud teatamised ja kahepoolsed konsultatsioonid toimunud ELi elektroonilise COREU-süsteemi vahendusel peaaegu iga päev, seega oluliselt suurendades liikmesriikide teatavatele sihtriikidele ja lõppkasutajatele suunatud relvaekspordipoliitikate läbipaistvust.

Liikmesriigid on ajakohastanud oma riiklikke keeldumistest teatamiste nimekirju ja on võtnud kohustuse ajakohastamist korrapäraselt jätkata. Nimetatud nimekirjad ja kahepoolsete konsultatsioonide tulemused kantakse ELi elektroonilisse keeldumiste keskandmebaasi. Andmebaas, mida haldab ELi nõukogu peasekretariaat, võib seega kujuneda dünaamiliseks liikmesriikide relvaekspordi kontrolli poliitikaid peegeldavaks süsteemiks.

Peatükid, mis käsitlevad litsentsimiskorra kokkulepitud tavasid, kriteeriumide rakendamise juhiseid (st 8. kriteerium) ja ELi aastaaruande jaoks teabe esitamise nõudeid, lisatakse peatselt avaldatavale kasutusjuhendi muudetud versioonile.

7. Dialoogi arendamine Euroopa Parlamendiga

Käesoleva aruande 1. peatükis esitatu kohaselt korraldas eesistujariik Madalmaad 1. septembril Euroopa Parlamendi julgeoleku- ja kaitseküsimuste allkomitee kutsel arvamuste vahetamise allkomitee liikmetega Euroopa Liidu relvaekspordi toimimisjuhendi viienda aastaaruande ning sellega seotud relvaekspordi küsimuste teemadel. Parlamendiliikmed olid eelkõige huvitatud järgmistest teemadest: toimimisjuhendi muutmine ühiseks seisukohaks, väike- ja kergrelvade ebaseaduslikud ümberpaigutused, läbipaistvus, relvavahendus, mõjuala ning juhendi kriteeriumide selgitamine ja ühtne tõlgendamine.

8. Suhete arendamine kolmandate riikidega

Iirimaa ja Madalmaade eesistumiste ajal toimusid viljakad eesistujakolmiku kohtumised vastavalt Ameerika Ühendriikide, Kanada, Vene Föderatsiooni ning Ukrainaga Euroopa Liidu ühise välis- ja julgeolekupoliitika poliitilise dialoogi raames. Nendel kohtumistel teavitas eesistujariik oma läbirääkimispartnereid ELi toimimisjuhendiga seotud uutest arengutest, eelkõige läbivaatusprotsessist. Peale selle arutati selliseid vastastikust huvi pakkuvaid küsimusi nagu relvaeksporti käsitlevate sätete järgimine ja kontrolliga seotud küsimused ning kuue uue ELi liikmesriigi Wassenaari kokkuleppega liitumise taotlused.

9. Toimimisjuhendi läbivaatamine

COARM on läbi viinud põhjalikke arutelusid, et tuua ettepoole juhendi läbivaatamine, mis otsustati läbi viia 2003. aasta detsembris. Tõenäoline on, et läbivaatamise tulemusel, mis on esimene pärast juhendi vastuvõtmist 1998. aastal, täieneb juhend oluliselt mitme tekstile lisatud uue elemendi võrra, eelkõige: relvavahendus, transiit/ümberlaadimine, litsentsitud tootmine välismaal, tarkvara ja tehnoloogia immateriaalne edastamine, lõppkasutajate sertifitseerimine ja riiklikud aruanded. Arutelud muude elementide võimaliku lisamise üle on käimas. Kokkulepet juhendi õiguslikult siduvaks dokumendiks muutmise kohta ei ole veel saavutatud.

III. COARMi ESITATUD TÄIENDAVAD KÜSIMUSED SEOSES TOIMIMISJUHENDI RAKENDAMISEGA

1. Kaupade inkorporeerimine reekspordiks

Liikmesriigid leppisid kokku, et nii nagu kõikide litsentsitaotluste puhul, kohaldavad nad toimimisjuhendit täies ulatuses litsentsitaotluste suhtes kaupadele, millega seoses on selge, et need inkorporeeritakse reekspordiks mõeldud toodetesse. Selliste taotluste hindamisel võtavad liikmesriigid muu hulgas arvesse:

i) inkorporeeriva riigi ekspordikontrolli poliitikaid ja ekspordikontrolli süsteemi tõhusust;

ii) oma kaitse- ja julgeolekusuhte tähtsust selle riigiga;

iii) kaupade tähtsust ja tähendust võrreldes kaupadega, millesse need inkorporeeritakse, ning võrreldes valmistoodete mis tahes lõppkasutusega, mis võib probleeme tekitada;

iv) seda, kui lihtne on kaupu või nende olulisi osi eraldada kaupadest, millesse neid inkorporeeritakse;

v) alalist üksust, kuhu kaubad eksporditakse.

2. Esmatähtsad suunised lähitulevikuks

Kuus aastat toimimisjuhendi rakendamist on näidanud, et liikmesriikide tavarelvade ekspordi kontrolli käsitleva ühise lähenemisviisi põhielemente võib pidada paigas olevateks. Edasi tuleb veel arendada teatud valdkondi, mida pole minevikus käsitletud või kus edasine töö on vajalik saavutatud tulemuste kinnistamiseks ja nende edasiarendamiseks.

Liikmesriigid on lähitulevikuks määratlenud järgmised esmatähtsad suunised:

1. riiklike aruannete ühtlustamise protsessi jätkamine, et töötada välja selgemad ja läbipaistvamad kokkuvõttetabelid;

2. relvavahendust käsitleva ühise seisukoha rakendamise jälgimine, võttes arvesse riiklike õigusaktide erinevusi;

3. kasutusjuhendis sisalduvate lihtsustatud eeskirjade täielik rakendamine, kaasa arvatud keeldumiste keskandmebaas;

4. ELi liikmesriikidest pärineva relvaekspordi sihtriikides eesmärgipärase kasutamise kontrolle ja saatmisjärgseid kontrolle käsitlevate ühiste suuniste koostamise teostatavuse uurimine;

5. heade tavade väljatöötamine kriteeriumide tõlgendamiseks, nii nagu seda praegu tehakse 8. kriteeriumi puhul;

6. juhendi põhimõtete ja kriteeriumide propageerimise poliitika jätkamine kolmandates riikides, eelkõige nendes riikides, kes järgivad toimimisjuhendit;

7. taotlusel praktilise ja tehnilise abi andmine liituvatele riikidele, et tagada relvaekspordi kontrolli poliitikate ühtlustamine ja toimimisjuhendi põhimõtete ja kriteeriumide täielik rakendamine;

8. dialoogi edasiarendamine Euroopa Parlamendiga.